## Odluka Ustavnog suda Republike Hrvatske broj:U-IIIA-2333/2005 od 2. ožujka 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-2333/2005 od 2. ožujka 2006.

# USTAVNI SUD REPUBLIKE HRVATSKE

**797**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio J. P. iz Z., kojeg zastupa
V. G., odvjetnik u B., na sjednici održanoj 2. ožujka 2006. godine, jednoglasno
je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: P-2388/84 u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe J. P. iz Z., V.
31, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 10.500,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon) podnositelj je 23.
svibnja 2005. godine podnio ustavnu tužbu smatrajući da mu je nerazumno dugim
trajanjem parničnog postupka, koji se vodi pred Općinskim sudom u Zagrebu pod
brojem: P-2388/84, povrijeđeno ustavno pravo na suđenje u razumnom roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom, primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Zagrebu od 13. veljače 2006. godine te uvida u
presliku spisa Općinskog suda u Zagrebu broj: P-2388/84, utvrdio činjenice koje
su pravno relevantne za odlučivanje o povredi ustavnog prava podnositelja,
zajamčenog člankom 29. stavkom 1. Ustava Republike Hrvatske.

Podnositelj je 10. kolovoza 1984. godine podnio
tužbu Općinskom sudu u Zagrebu protiv C. o. d.d. iz Z. i ostalih, radi naknade
štete.

Do 5. studenoga 1997. godine održano je šesnaest
ročišta za glavnu raspravu (2. studenoga 1984., 8. siječnja 1985., 8. travnja
1985., 11. lipnja 1985., 15. listopada 1985., 16. rujna 1986., 14. prosinca
1987., 31. svibnja 1988., 4. listopada 1988., 6. travnja 1989., 14. studenoga
1989., 15. veljače 1990., 2. ožujka 1992., 14. travnja 1992., 11. studenoga
1993. i 14. siječnja 1994.). Na ročištu održanom 14. siječnja 1994. godine sud
je, zbog nedolaska punomoćnika podnositelja donio rješenje kojim je utvrđeno da
se tužba smatra povučenom. Istog dana podnositelj je podnio prijedlog za povrat
u prijašnje stanje.

Nakon 5. studenoga 1997. godine, ročišta su
održana 4. veljače 1998. i 21. svibnja 1998. godine.

Podneskom od 7. prosinca 1998. godine
podnositelj je požurio postupanje suda.

Ročište zakazano za 27. studenoga 2001. godine
odgođeno je zbog neuredne dostave za trećetuženika.

Podneskom od 4. prosinca 2001. godine
podnositelj je povukao tužbu u odnosu na trećetuženika
jer je navedeni prestao postojati.

Sljedeće ročište održano je 15. svibnja 2002.
godine.

Podneskom od 14. ožujka 2003. godine podnositelj
je požurio postupanje suda.

Ročišta su održana 10. rujna 2003. i 15.
siječnja 2004. godine.

Podnescima od 15. travnja 2004. i 12. listopada
2004. godine podnositelj je požurio postupanje suda.

Rješenjem od 21. veljače 2005. godine sud je odredio
provođenje financijskog vještačenja.

Vještak je nalaz i mišljenje dostavio 6. rujna
2005. godine.

Ročište je zakazano za 15. ožujka 2006. godine.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava
Republike Hrvatske i članka 63. Ustavnog zakona.

*Ustavna
tužba je osnovana.*

UTVRĐENJA VAŽNA ZA
DONOŠENJE ODLUKE

4. Ustavni sud svoju odluku obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 10. kolovoza 1984. godine podnio
tužbu Općinskom sudu u Zagrebu protiv C. o. d.d. iz Z. i ostalih, radi naknade
štete. Ustavna tužba podnesena je 23. svibnja 2005. godine, a do tog dana
sudski postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno dvadeset (20)
godina, devet (9) mjeseci i trinaest (13) dana.

Ustavni sud je ocijenio da se pravno relevantnim
razdobljem, s aspekta povrede prava na razumnu duljinu trajanja sudskog
postupka, u konkretnom slučaju, smatra razdoblje od 5. studenoga 1997., to jest
od dana stupanja na snagu Zakona o potvrđivanju Konvencije za zaštitu ljudskih
prava i temeljnih sloboda i Protokola broj: 1, 4, 6, 7, 11, 12 i 13 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak i
14/02.) do 23. svibnja 2005. godine., to jest do dana podnošenja ustavne tužbe
podnositelja, što ukupno iznosi sedam (7) godina, šest (6) mjeseci i osamnaest
(18) dana.

4.2. POSTUPANJE
NADLEŽNOG SUDA

Razmatrajući postupanje nadležnog suda u pravno
relevantnom razdoblju, Ustavni sud je utvrdio da je Općinski sud u Zagrebu od radnji
relevantnih za meritorno odlučivanje o pravima i obvezama stranaka u tom
sudskom postupku održao pet ročišta. Sud je bio neaktivan u razdoblju od 21.
svibnja 1998. godine do 15. svibnja 2002. godine (tri godine, jedanaest mjeseci
i dvadeset četiri dana), zatim od 15. svibnja 2002. godine do 10. rujna 2003.
godine (jedna godina, tri mjeseca i dvadeset pet dana) te od 15. svibnja 2004.
godine do 21. veljače 2005. godine (jedna godina, jedan mjesec i šest dana).
Postupak je i dalje u tijeku pred prvostupanjskim sudom.

4.3. PONAŠANJE
PODNOSITELJA USTAVNE TUŽBE(TUŽITELJA U SUDSKOM POSTUPKU)

Podnositelj ustavne tužbe, kao tužitelj u
sudskom postupku, prema utvrđenju Ustavnog suda, nije pridonio duljini sudskog
postupka.

4.4. SLOŽENOST SUDSKOG
PREDMETA

Prema utvrđenju Ustavnog suda, ne radi se o
osobito složenom predmetu.

OCJENA USTAVNOG SUDA

5. Ustavni sud utvrđuje da se postupak vodi u
trajanju duljem od dvadeset godina te da je u razdoblju nakon 5. studenoga
1997. godine Općinski sud u Zagrebu bio neaktivan u razdoblju duljem od šest
godina. Imajući u vidu ukupno trajanje postupka te okolnost da se postupak
cijelo vrijeme vodi pred prvostupanjskim sudom, Ustavni sud nalazi da je
povrijeđeno pravo podnositelja na suđenje u razumnom roku, zajamčeno člankom 29.
stavkom 1. Ustava Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao pod točkama III. i IV. izreke ove odluke.

Visinu naknade, zbog povrede ustavnog prava na
donošenje sudske odluke u razumnom roku, Ustavni sud određuje imajući u vidu
sve okolnosti svakog pojedinog slučaja. Pri utvrđivanju visine naknade, na
temelju članka 63. stavka 2. Ustavnog zakona, Ustavni sud, osim okolnosti samog
slučaja, istodobno uvažava i ukupne gospodarske i socijalne prilike u Republici
Hrvatskoj.

7. Odluka o objavi odluke (točka V. izreke)
temelji se na odredbi članka 29. stavka 1. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
iz točke II. izreke ove odluke u roku od osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2333/2005

Zagreb, 2. ožujka 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 31/2006-797